Sigitas Giedraitis

Biografija

Gimė Novosibirske, Rusijoje, kur tuo metu tremty gyveno jo šeima. S. Giedraičio tėvai – išsilavinę inteligentai, tėvas – lietuvis, motina – Baltarusiojoje gimusi vokietė. Sigitas Giedraitis pradinį išsilavinimą įgijo Sibire. Po reabilitacijos Giedraičių šeima grįžo gyventi į Lietuvą, kur Sigitas tęsė mokslus. 1977 m. baigė Lietuvos muzikos ir teatro akademiją Vilniuje, pianisto specialybę. Po baigimo pradėjo pianisto ir pedagoginę karjerą Vilniaus muzikos mokyklose, vėliau Vilniaus Juozo Tallat-Keplšos konservatorijoje. Domėjosi džiazu ir estradine muzika, dalyvavo muzikiniuose projektuose su Letuvoje populiariomis grupėmis, eksperimentavo įvairiuose muzikiniuose stiliuose.
S. Giedraitis buvo vienas pagrindinių estradinio skyriaus vystytojų Vilniaus Juozo Tallat-Keplšos konservatorijoje, kur nuo 1998 m. rugsėjo iki 2003 m. liepos mėn. dirbo Estradinės muzikos skyriaus vedėju. S. Giedraitis nuo 2003 m. dirbo Vilniaus kolegijos menų fakulteto Populiariosios muzikos katedros vedėju, Ritminės muzikos katedros vedėju. S. Giedraičio pedagoginėje veikloje pažymėtinas inovacijų diegimas, sceninės praktikos skatinimas; S. Giedraičio iniciatyva nuo 2011 m. studentų egzaminavimas vykdavo viešoje erdvėje, muzikinių klubų scenoje, suteikiant estradinio ir džiazo skyriaus studentams įvertinti ne tik savo muzikinės technikos sugebėjimus, bet ir mokėjimą valdyti publikos erdvę, gauti sceninės savidisciplinos įgūdžių. Sigitas Giedraitis administracinį darbą derino su dėstymu, neapleido savo pedagoginės veiklos; jo dėstomų disciplinų sąrašas apėmė fortepiono, muzikos teorijos, improvizacijos ir akompanimėnto klases.
Sigitas Giedraitis daug darbo įdėjo šiuolaikinės lietuviškos muzikos teorijai ir metodikai sukurti. Jis paruošė visą eilę profesionalių Lietuvos scenos muzikantų, organizavo muzikinės kvalifikacijos plėtros seminarus ir konferencijas, šiuolaikinių žanrų muzikos atlikėjų konkursus, dirbo juose vertinimo komisijoje. Vilniaus Juozo Tallat-Keplšos konservatorijoje ir šiandien dėstymas vyksta pagal metodinius leidinius, kurių autorius Sigitas Giedraitis. S. Giedraičio mokiniai - tai šiandieninės Lietuvos scenos artistai, tarp jų paminėtini Linas Bankauskas, Andrejus Polevikovas, Tomas Kizelis, Oleg Bogod, Richardas Banys.
S. Giedraitis kartu su Arūnu Navaku ir Rimantu Jurkoniu įsteigė Lietuvos džiazo ir populiariosios muzikos metodinę grupę, kuri 1997 m. pradėjo organizuoti respublikinius bei tarptautinius seminarus bei konferencijas. Profesionalūs džiazo ir populiariosios muzikos pedagogai savo patirtį skleidė Lietuvos bei užsienio pedagogams. Šioje grupėje taip pat dirbo pedagogai: Juozas Gabartas, Vladimiras Čekasinas, Ugnius Vaiginis, Gediminas Laurinavičius, Olegas Molokojedovas, Laimonas Bilevičius, Alfonsas Penikas, Raimonda Tallat-Kelpšaitė.
2001 m. bendradarbiaujant su Rytų Lietuvos centru buvo organizuotas seminaras Rytų Lietuvos džiazo ir populiariosios muzikos pedagogams. Lektoriai: Arūnas Navakas, Vladimiras Čekasinas, Sigitas Giedraitis, Gediminas Laurinavičius.
2005 m Sigitas Giedraitis dirbo komisijos nariu džiazo muzikos profesionalų vokalistų festivalyje „Sing Up“. 2007 m. ir 2009 m. S. Giedraitis dirbo žiuri komisijoje „Vilnius Jazz“ konkurse-festivalyje.
Sigitas Giedraitis mirė 2015 m. kovo 15 d. Vilniuje, palaidotas Rokantiškių kapinėse.